
ΤΡΟΠΟΠΟΙΗΣΗ ΠΡΟΓΡΑΜΜΑΤΟΣ

Πέμπτη 13/08/26

……………………..


09:00  |   65η Επέτειος Ιερωσύνης του Οικουμενικού Πατριάρχου-Συλλείτουργο Προκαθημένων-Ι. Μητροπολιτικός Ναός Παναγίας Ίμβρου 

Σε απευθείας μετάδοση από τον Μητροπολιτικό Ιερό Ναό Κοιμήσεως της Θεοτόκου, στην Παναγία της Ίμβρου, η Θεία Λειτουργία που τελείται προεξάρχοντος του Παναγιωτάτου Οικουμενικού Πατριάρχου κ.κ. Βαρθολομαίου με αφορμή τα ονομαστήριά του, συλλειτουργούντων των Μακαριωτάτων Πάπα και Πατριάρχου Αλεξανδρείας και πάσης Αφρικής Θεοδώρου Β΄ και Αρχιεπισκόπου Αλβανίας Ιωάννου. Υπενθυμίζεται ότι την ημέρα αυτή ο Παναγιώτατος εορτάζει την συμπλήρωση 65 ετών από την εις διάκονον χειροτονία του, η οποία πραγματοποιήθηκε στις 13 Αυγούστου 1961 στον ίδιο αυτό Ναό της γενέτειράς του.



12:00  |   +άνθρωποι  (E)    

Ε' ΚΥΚΛΟΣ 

Οι «+άνθρωποι» επιστρέφουν στην ΕΡΤ3 με έναν νέο κύκλο τηλεοπτικών ντοκιμαντέρ για ανθρώπους που δεν μένουν θεατές της πραγματικότητας γύρω τους.
Ο Γιάννης Δάρρας ταξιδεύει σε τόπους, κοινότητες, εργαστήρια, χωριά, πόλεις και μικρές εστίες αλλαγής, αναζητώντας ιστορίες που γεννιούνται αθόρυβα, αλλά αφήνουν καθαρό αποτύπωμα. Ιστορίες συνεργασίας, επιμονής, γνώσης, φροντίδας και δημιουργίας. Ιστορίες ανθρώπων που δοκιμάζουν στην πράξη έναν άλλο τρόπο: πιο δίκαιο, πιο συλλογικό, πιο ανθρώπινο.

Στον νέο κύκλο της εκπομπής, οι «+άνθρωποι» συναντούν πρόσωπα που μετατρέπουν την προσωπική εμπειρία σε πράξη, την ιδέα σε κοινότητα, τη δυσκολία σε αφετηρία. Από την ελληνική περιφέρεια μέχρι τα αστικά τοπία, από την κοινωνική καινοτομία μέχρι την τέχνη, την αγροδιατροφή, την εκπαίδευση, η εκπομπή φωτίζει εκεί όπου κάτι ήδη συμβαίνει.

Γιατί η αλλαγή δεν εμφανίζεται πάντα με θόρυβο. Μερικές φορές ξεκινά από έναν άνθρωπο που επιμένει. Κι έπειτα γίνεται σχέση, ομάδα, παράδειγμα.


Επεισόδιο 2: Η Άλλη Αποκάλυψη 

Υπάρχουν τόποι που μοιάζουν να κουβαλούν ήδη μια ιστορία πριν ακόμη μιλήσει κανείς γι’ αυτούς. Τόποι όπου το βλέμμα σηκώνεται μόνο του προς τον ουρανό και η σιωπή μοιάζει να κρύβει κάτι ανείπωτο. Ο Γιάννης Δάρρας ταξιδεύει στην Πάτμο και συναντά έναν κόσμο που προσπαθεί να ξαναχτίσει τη σχέση του με τη γη, την παραγωγή και τον ίδιο τον χρόνο. Έναν τόπο που έγινε γνωστός μέσα από την Αποκάλυψη, αλλά σήμερα αναζητά μια άλλη μορφή αποκάλυψης: πώς ένα μικρό νησί μπορεί να φανταστεί ξανά το μέλλον του. Στην καρδιά αυτής της προσπάθειας βρίσκεται ο Ιωσήφ Ζησιάδης. Ένας Έλληνας της Ελβετίας, πρώην υπουργός και βουλευτής, που άφησε πίσω του την πολιτική ζωή για να επαναφέρει την αμπελουργία στην Πάτμο. Όχι ως νοσταλγία. Αλλά ως πρόταση ζωής. Μαζί με ανθρώπους από την Ελλάδα και το εξωτερικό, με οινολόγους, παραγωγούς, εστιατόρια και κατοίκους του νησιού, δημιουργούν ένα μικρό αγροοικολογικό μοντέλο που συνδέει τη γη με τη βιοποικιλότητα, την τοπική οικονομία, τη γαστρονομία και έναν πιο βιώσιμο τρόπο ανάπτυξης. Από τα αμπέλια και τις ελιές μέχρι τα τοπικά προϊόντα που μπήκαν στην Κιβωτό της Γεύσης του Slow Food, και από ένα παραδοσιακό ξύλινο καΐκι που κινείται μόνο με ηλιακή ενέργεια μέχρι ανθρώπους που επιμένουν να παράγουν σε πείσμα της ευκολίας, η εκπομπή καταγράφει κάτι βαθύτερο από μια τοπική ιστορία. Καταγράφει μια διαφορετική ιδέα για το τι σημαίνει πρόοδος. Γιατί τελικά, η ανάπτυξη ίσως δεν βρίσκεται πάντα στην ταχύτητα. Ίσως βρίσκεται στον τρόπο που επιλέγεις να ζεις μέσα σε έναν τόπο χωρίς να τον εξαντλείς. 


Σενάριο, Αρχισυνταξία, Παρουσίαση: Γιάννης Δάρρας
Διεύθυνση Παραγωγής: Ελίνα Καταγαλαριανού
Σκηνοθεσία: Βασίλης Μωυσίδης
Δημοσιογραφική υποστήριξη: Σάκης Πιερρόπουλος 

12:30  |   Νησιά στην Άκρη - Α' Κύκλος  (E)    

Έτος παραγωγής: 2023
Εβδομαδιαία ημίωρη εκπομπή, παραγωγής 2022-2023.

Τα «Νησιά στην Άκρη» είναι μια σειρά ντοκιμαντέρ της ΕΡΤ3 που σκιαγραφεί τη ζωή λιγοστών κατοίκων σε μικρά ακριτικά νησιά. Μέσα από μια κινηματογραφική ματιά αποτυπώνονται τα βιώματα των ανθρώπων, οι ιστορίες τους, το παρελθόν, το παρόν και το μέλλον αυτών των απομακρυσμένων τόπων. Κάθε επεισόδιο είναι ένα ταξίδι, μία συλλογή εικόνων, προσώπων και ψηγμάτων καθημερινότητας. 

Μια προσπάθεια κατανόησης ενός διαφορετικού κόσμου, μιας μικρής, απομονωμένης στεριάς που περιβάλλεται από θάλασσα.


Επεισόδιο 1: Τέλενδος 
Τέλενδος, ένα νησάκι δυτικά της Καλύμνου, δεκαοκτώ μίλια από την Τουρκία. Το όνομά της υποδηλώνει τέλος, το άκρο μιας μακράς λωρίδας γης. Η Τέλενδος παρότι μικρή αποδεικνύεται ανθεκτική στο χρόνο, με λιγοστούς μα πιστούς κατοίκους. 
Ο Παναγιώτης ο δάσκαλος του νησιού, ο Παντελής με το καΐκι του, ο Σάββας το μοναδικό παιδί του νησιού, η Μαρία η μαμά του που ακόμα υφαίνει στον αργαλειό, ο κυρ Χαράλαμπος, ο παππούς του Σάββα που έπαθε τη νόσο των δυτών πολύ νέος. Μέσα από τις ιστορίες τους μαθαίνουμε πως, αν και η ζωή στην Τέλενδο δεν είναι εύκολη, τελικά βρίσκονται εκεί ακριβώς που θα ήθελαν να είναι.

Σκηνοθεσία: Γιώργος Σαβόγλου & Διονυσία Κοπανά
Έρευνα - Αφήγηση: Διονυσία Κοπανά
Διεύθυνση Φωτογραφίας: Γιάννης Μισουρίδης
Διεύθυνση Παραγωγής: Χριστίνα Τσακμακά
Μουσική τίτλων αρχής-τέλους: Κωνσταντής Παπακωνσταντίνου
Πρωτότυπη Μουσική: Μιχάλης Τσιφτσής
Μοντάζ: Γιώργος Σαβόγλου
Βοηθός Μοντάζ: Σταματίνα Ρουπαλιώτη
Βοηθός Κάμερας: Αλέξανδρος Βοζινίδης

……………………………

[αλλαγές στο πρόγραμμα μετά τη Θεία Λειτουργία [09:00-12:00]

